Koordinator af operativ drift ved Air Control Wings Operations Sustainment sektion på Flyvestation Karup
Har du mod på et afvekslende og ansvarsfuldt job, der giver bred indsigt i driften af Flyvevåbnets operative aktiviteter? Så tilbyder Air Control Wing en stilling ved enhedens koordinationselement med ansvar for intern og ekstern koordination af enhedens operative aktiviteter samt gode muligheder for faglig og personlig udvikling.
Air Control Wing (ACW) er en af Flyvevåbnets operative enheder i Danmark. Året rundt overvåger og kontrollerer vi dansk luftrum samt indsætter fly til beskyttelse af Danmark. ACW deltager også i internationale missioner. ACW lever op til Flyvevåbnets motto "Altid indsat, altid klar".
I ACW fokuserer vi på, at skabe resultater gennem høj faglighed, godt arbejdsmiljø og udvikling – medarbejderne er vores styrke og vigtigste ressource.
ACW er en fleksibel og familievenlig arbejdsplads med mange typer medarbejdere.
ACW er geografisk spredt med hovedsæde i Karup og med enheder placeret rundt om i Danmark (Skagen, Skrydstrup, Roskilde, Kastrup og Bornholm).
Operations Sustainment sektionen ved ACW består af en sektionschef og en næstkommanderende samt et koordinationselement og et planlægningselement med hhv. fire og syv medarbejdere.
Koordinationselementet (også kaldet Operations Sustainment Coordination (OSC)) har ansvaret for at opdatere og vedligeholde den overordnede driftsplan/aktivitetsoversigt (AKOS) for hele ACW, herunder tilsikre tværorganisatorisk koordination af aktiviteter i tid og rum, både internt i ACW og med forskellige eksterne myndigheder. OSC er også omdrejningspunktet for ACW Mission Manager-funktion, der løbende støtter og holder kontakt med enhedens forskellige bidrag udsendt i internationale operationer (INTOPS). OSC er i den forbindelse bl.a. ansvarlig for at planlægge og gennemføre de særlige aktiviteter, der er nødvendige for at klargøre udpeget personel til udsendelse med enhedens bidrag. OSC håndterer på 5. år klargøring af missionshold til Operation Inherent Resolve (OIR) samt enkeltmandsbidrag til diverse andre missioner.
Du vil blive en del af et element, der samarbejder tæt om mange forskelligartede opgaver. Du vil ikke have formelt ledelsesansvar ift. dine øvrige kollegaer i elementet, men det tilstræbes, at alle elementets medarbejdere opbygger kendskab til de fleste af elementets arbejdsopgaver, og derfor over tid kan tage selvstændigt ansvar for at håndtere disse. Dette kræver naturligvis en del af elementets medarbejdere, men det medvirker også til en afvekslende hverdag, hvor dagene sjældent er ens.
Dine daglige arbejdsopgaver vil først og fremmest omfatte sagsbehandling og tilhørende kommunikation (oftest via mails) i relation til elementets primære opgaver med koordination af enhedens aktiviteter, vedligeholdelse af AKOS samt klargøring af personel til INTOPS. Der vil dog også være andre mindre regelmæssige opgaver, hvor du skal agere mødeleder, afholde briefinger, indgå i projektarbejde som sektionsrepræsentant eller håndtere henvendelser om flystøj. Der er desuden en bred vifte af muligheder for yderligere jobindhold, afhængigt af din faglige baggrund og personlige kompetencer, eksempelvis vedligeholdelse af operativ status og deltagelse i operativ tjeneste ved CRC Karup, varetagelse af opgaver irt. flyvesikkerhed (FLYSIK) eller inden for kollegastøtte.
Hverdagen i elementet er præget af humor med højt til loftet, og dine kollegaer i såvel elementet som resten af sektionen er altid klar med hjælp og gode råd. Der vil desuden være en stor grad af selvstændighed i opgaveløsningen, og i perioder vil der derfor også være god mulighed for at arbejde hjemmefra.
Du har en operativ baggrund i Flyvevåbnet og er oversergent eller som minimum sergent med ønske om og potentiale for at avancere.
Elementets opgaver kræver evne til at arbejde struktureret, idet der er høje krav til dokumentation i elementets sagsbehandling. Det er derfor vigtigt, at du formår at bruge Microsoft Office-programmer – særligt Word og Excel – og er god til at udtrykke dig på skrift.
Du har lyst til at arbejde struktureret med diverse planer, oversigter, regneark, hjemmesider og IT-programmer.
Du kan se dig selv i en stilling som sagsbehandler med en til tider travl hverdag.
For yderligere oplysninger vedrørende stillingsindholdet, er du velkommen til at kontakte sektionschef, major Jasper K. Mikkelsen på telefon 72 84 53 00.
Ansøgningsfristen er den 16. august 2020. Samtaler forventes afholdt i perioden fra 17.-28. august 2020. Stillingen ønskes besat senest den 1. oktober 2020.